Park Hotel

A Park Hotel (kínaiul: 国际饭店; pinjin: Guójì Fàndìan; szó szerint: „Nemzetközi Szálloda”), történelmi nevén Shanghai Joint Savings Society Building, egy art déco stílusú felhőkarcoló és szálloda a kínai Sanghajban, amelyet a magyar-szlovák származású építész, Hugyecz László tervezett. A 88,3 méteres, 22 emeletes szálloda 1934-es elkészülte után 1963-ig egész Ázsia, 1968-ig pedig Kína legmagasabb épülete volt. Története Az 1920-a évek elején Sanghaj városa a világ egyik leginkább nemzetközi metropoliszának és nyüzsgő kereskedelmi központjának számított. A Shanghai Joint Savings Society Building épülete, amely a Nanjing Road West 170. szám alatt található, nevét a Közös Takarékpénztárról kapta, amelyet 1923-ban alapított 4 kínai bank: a Jienjieh Kereskedelmi Bank, a Kincseng Banking Corporation, a Kína és Dél-tengeri Bank és a Kontinentális Bank. Az épület a nem sokkal korábban elkészült Cathay Hotel versenytársaként épült. Az épületet a város egyik legfelkapottabb fiatal tehetsége, Hugyecz László tervezte, de az építkezés már 1931 márciusában, a tervek véglegesítése előtt megkezdődött, a munkálatok 1934 decemberében fejeződtek be. Az épület 83,8 méter magas, 22 emelettel rendelkezik a föld felett és további 2 szinttel a föld alatt. Az építkezést a Voh Kee Construction Company végezte, a cölöpözési munkálatokat pedig a Corrit által alapított Danish Company. A mocsaras altalaj miatt Kanadából hozattak 33 méteres fenyőcölöpöket, míg az épületszerkezethez düsseldorfi krómacélt használtak fel. A New York-i American Radiator Building épületétől erősen inspirált szálloda Hugyecz egyik legismertebb épülete Sanghajban, ahol a munkássága legfontosabb darabjait alkotta. A Park Hotel 1966-ig Kína legmagasabb épülete volt, Sanghajban pedig 1983-ig nem épült nála magasabb ház. 1938. február 23-án egy korabeli utazó, G.H. Thomas így jellemezte: „A Bubbling Well Roadon található Park Hotelben szálltam meg, ahol remek szobám és fürdőszobám volt. A berendezés, a fürdőszoba és a szolgáltatások pont olyanok, mint bármelyik első osztályú New York-i szállodában. Az én szobámhoz hasonló egyágyas szoba étkezés nélkül 8 dollárba kerül naponta.” A szálloda a Shanghai Race Club tulajdonában lévő lóversenypályára nézett, amely akkoriban Sanghaj egyik legrangosabb helyszíne volt. A Shanghai Race Course és a hozzá tartozó Shanghai Recreation Groundot a kommunista hatalomátvétel után később a sanghaji kormány Népparkká alakíttatta át. Eredetileg a Park Hotel alsó két emeletén a Joint Savings Society Bank, a felső emeleteken pedig a szálloda kapott helyet. 1949 után a Park Hotel állami tulajdonba került, és az egyik kevés szálloda lett, amely külföldi vendégeket fogadott. Az 1988-as és 1997-es két nagy felújítás után ma a Jinjiang Group 4 csillagos szállodájaként működik. A felújított nemzetközi szálloda 217 szobával rendelkezik, köztük 168 standard szobával, 30 lakosztállyal és 19 egyágyas szobával. Ekkor öt különböző stílusú étterem épült, mint például az „International Corridor”, a „Fangze Building”, a „Shunfeng Hall”, a „Peacock Hall” és a „Cloud Building”, amelyek kínai és nyugati ételeket szolgálnak fel. Ezenkívül a szálloda rendelkezik egy nagy konferenciateremmel, valamint egy „felhőkarcoló teremmel”, egy „galaktikus teremmel” és három kisebb konferenciateremmel. Ezenkívül a szálloda saját bevásárlóközponttal, szépségközponttal, diszkóval és egyéb létesítményekkel is rendelkezik. 2001-ben Christopher Joe zsidó-amerikai építész vezetésével az International Hotel földszintjét az art deco stílusában állították helyre, ahogyan az eredetileg is épült. 2005-ben az International Hotel több mint 90 millió jüant fektetett be az átalakításba, és teljesen helyreállította az eredeti dekorációt. 2006-ban nemzeti örökségként műemlékké nyilvánították. Az International Hotel az egyik kevés sanghaji szálloda, amely pekingi konyhára specializálódott. Hagyományos pekingi snackje, a pillangósütemény( 銀絲卷), Sanghaj szellemi kulturális örökségének is minősül. Az elmúlt években a szálloda földszintjén minden nap hosszú sorok alakulnak ki a pillangós sütemény vásárlásához, ami a szálloda egyik jellegzetességévé vált. 2025 novemberében az épület adott otthont a Sanghaji Magyar Kulturális Hét programjainak. A későbbi világírű Pritzker-díjas építész, I. M. Pei saját bevallása szerint amikor először látta meg ezt az épületet fiatalként, akkora hatást tett az rá, hogy ennek hatására döntött az építész szakma mellett. Galéria Jegyzetek Fordítás Ez a szócikk részben vagy egészben a Park Hotel Shanghai című angol Wikipédia-szócikk ezen változatának fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként.